b'\n_START_ARTICLE_\nDavid A. Stewart\n_START_SECTION_\nOpv\xc3\xa6kst og karrierens indledning\n_START_PARAGRAPH_\nDave Stewart er f\xc3\xb8dt og opvokset i Sunderland, og som teenager var han med i en folk-rockgruppe, Longdancer, som han skaffede en pladekontrakt. Gruppen fik dog ikke kommerciel succes. Snart flyttede Stewart til London, hvor han boede rundt omkring, da han i 1976 gennem en f\xc3\xa6lles ven m\xc3\xb8dte Annie Lennox. De to blev k\xc3\xa6rester, og i 1977 fandt de sammen med Peet Coombes fra Longdancer, Stewarts f\xc3\xb8rste gruppe fra Sunderland i gruppen The Catch, der fik udgivet en enkelt single, inden de alle tre fortsatte i gruppen The Tourists, der opn\xc3\xa5ede en vis popularitet med blandt andet en indspilning af Dusty Springfields hit "I Only Want to Be with You" i 1979.\n_START_SECTION_\nEurythmics\n_START_PARAGRAPH_\nThe Tourists blev opl\xc3\xb8st i 1980, og omkring samme tid holdt Stewart og Lennox op med at v\xc3\xa6re k\xc3\xa6rester. Det forhindrede dem dog ikke i at arbejde sammen med deres musik, og de dannede nu duoen Eurythmics, der gik hen og blev en af de mest succesrige duoer i den moderne musikhistorie._NEWLINE_Deres f\xc3\xb8rste udgivelse blev ikke nogen stor succes, men det andet album, Sweet Dreams (Are Made of This), fra 1983 gav duoen et verdensomsp\xc3\xa6ndende gennembrud. Gruppens musik var pr\xc3\xa6get af guitar, synthesizer samt Lennox\' kraftfulde stemme, og deres optr\xc3\xa6den Lennox\' ikoniske udseende med kort, blondt h\xc3\xa5r og skarpt markerede tr\xc3\xa6k samt Stewarts lange h\xc3\xa5r gav stor opm\xc3\xa6rksomhed hos publikum._NEWLINE_Efter det store gennembrud fulgte en stribe tilsvarende store hitalbum, der gjorde gruppen til et af 1980\'ernes mest popul\xc3\xa6re musiknavne. Mod slutningen af \xc3\xa5rtiet havde b\xc3\xa5de Lennox og Stewart lyst til at forf\xc3\xb8lge egne ideer og projekter, og duoen blev opl\xc3\xb8st i 1990._NEWLINE_Eurythmics har v\xc3\xa6ret genforenet et par gange siden. F\xc3\xb8rste gang var i 1999, hvor duoen udgav albummet Peace og fulgte op med en verdensomsp\xc3\xa6ndende turn\xc3\xa9. Det blev dog ikke til mere i den omgang, men i 2005 genoptog de igen samarbejdet og indspillede et par nye numre, der blev udgivet p\xc3\xa5 opsamlingsalbummet Ultimate Collection i forbindelse med gruppens 25-\xc3\xa5rsjubil\xc3\xa6um.\n_START_SECTION_\nMusikkarriere efter Eurythmics\n_START_PARAGRAPH_\nDa duoen gik fra hinanden i 1990, flyttede Stewart til Frankrig, og han dannede gruppen Dave Stewart and the Spiritual Cowboys, der udgav et par album, som blev meget popul\xc3\xa6re i Frankrig. I 1992 dannede han sammen med Terry Hall duoen Vegas, der udgav et enkelt album, men ikke fik s\xc3\xa6rlig succes._NEWLINE_Heller ikke soloalbummet Greetings from the Gutter fra 1994 blev nogen stor succes for Stewart, og sk\xc3\xb8nt han var efterspurgt som producer og som filmkomponist, havde han efter Eurythmics-perioden ikke tiln\xc3\xa6rmelsesvis samme succes som i denne duo. Da Lennox og han fandt sammen igen i 1999 og indspillede Peace, vendte succesen tilbage, og i et par \xc3\xa5r fungerede Eurythmics n\xc3\xa6sten som i sin storhedstid._NEWLINE_I 2002 havde Stewart et opsigtsv\xc3\xa6kkende samarbejde med den tidligere sydafrikanske pr\xc3\xa6sident Nelson Mandela om at udnytte dennes tidligere f\xc3\xa6ngselsophold til et velg\xc3\xb8rende form\xc3\xa5l. Fangenummeret 46664 blev brugt som et telefonnummer, og Stewart fik en r\xc3\xa6kke andre store kunstnere som Paul McCartney, Bono og The Edge til at indspille sange, der kun kunne h\xc3\xb8res, hvis man ringede til telefonnummeret. Samtidig donerede man penge til velg\xc3\xb8rende form\xc3\xa5l. Han organiserede ogs\xc3\xa5 en r\xc3\xa6kke store stadionkoncerter med en lang r\xc3\xa6kke store musiknavne i Mandelas navn, hvorfra overskuddet gik til bek\xc3\xa6mpelsen af HIV/AIDS i Sydafrika._NEWLINE_I anden halvdel af 2000\'erne har Dave Stewart i flere tilf\xc3\xa6lde udnyttet YouTube til sine musikalske form\xc3\xa5l. Han annoncerede blandt andet p\xc3\xa5 dette medie, at han ville spille en r\xc3\xa6kke koncerter med et musikalsk tilbageblik, lige som han meddelte, at han efter mange \xc3\xa5rs pause havde skrevet nye sange og ville indspille et nyt album._NEWLINE_Der kom i 2008 albummet The Dave Stewart Songbook ud af disse planer. Heri var der ud over en r\xc3\xa6kke genindspilninger af nogle af de sange, han enten skrevet eller produceret for kunstnere som Jon Bon Jovi, Celine Dion, No Doubt, Bryan Ferry og Eurythmics, ogs\xc3\xa5 en stor bog med historier og billeder lavet af Stewart. P\xc3\xa5 albummet fandt man blandt andet nummeret "American Prayer", hvortil han lavede en video til st\xc3\xb8tte for Barack Obamas pr\xc3\xa6sidentkampagne._NEWLINE_I 2010 indspillede han sit f\xc3\xb8rste soloalbum i femten \xc3\xa5r med titlen The Blackbird Diaries. Han lavede desuden en film med klip fra indspilningerne samt en koncert i Nashville.\n_START_SECTION_\nAndre besk\xc3\xa6ftigelser\n_START_PARAGRAPH_\nDave Stewart har gennem \xc3\xa5rene v\xc3\xa6ret en flittig sangskriver og musikproducer. Han har produceret (alene eller sammen med andre) alle Eurythmics\' plader, og han har produceret plader for navne som Mick Jagger, Jon Bon Jovi, Ringo Starr og Stevie Nicks._NEWLINE_Han har ligeledes arbejdet en del med film. Efter at have instrueret musikvideoer tog han springet og instruerede i 2000 en egentlig film, Honest, der generelt ikke blev s\xc3\xa6rlig godt modtaget. Stewart har haft mere held med at skrive musik til film, blandt andet til Alfie (2004), hvor han samarbejdede med Mick Jagger. Han har ogs\xc3\xa5 v\xc3\xa6ret med til at lave en dokumentarfilm om bluesmusikken. Endelig har han v\xc3\xa6ret fungeret som den centrale interviewer i en tv-serie Off the Record om sangskrivning, hvori medvirkede en r\xc3\xa6kke prominente sangskrivere._NEWLINE_Stewart har skrevet musicalerne Barbarella og Ghost, og han har skrevet par tegneserieb\xc3\xb8ger samt, sammen med Mark Simmons, en bog med titlen: The Business Playground: Where Creativity and Commerce Collide om vigtigheden af at huske kreativitet i forretningsverdenen. Blandt hans egne erfaringer p\xc3\xa5 forretningsomr\xc3\xa5det kan n\xc3\xa6vnes, at han oprettede pladeselskabet Anxious Records i slutningen af 1980\'erne. P\xc3\xa5 dette selskab har han udsendt egne udgivelser samt plader med navne som Londonbeat og Curve.\n_START_SECTION_\nPlatinum Weird\n_START_PARAGRAPH_\nDave Stewart har i 2006 udgivet albummet Make Believe med gruppen Platinum Weird. Denne gruppe skulle if\xc3\xb8lge pressematerialet v\xc3\xa6re en "glemt" gruppe, som han havde dannet i 1970\'erne med forsangeren Erin Grace. If\xc3\xb8lge denne historie skulle Erin Grace v\xc3\xa6re sporl\xc3\xb8st forsvundet kort efter at have udgivet sit eneste album. Stewart h\xc3\xa6vdede nu at have genoplivet gruppen med sangeren Kara DioGuardi i Graces sted, og Make Believe skulle indeholde genindspilninger af den oprindelige gruppes sange._NEWLINE_Der blev lavet en mockumentaryfilm om gruppen med titlen Rock Legends \xe2\x80\x93 Platinum Weird, der beskrev den us\xc3\xa6dvanlige historie om gruppen. Til dette var der indslag med kendte rockmusikere som Mick Jagger, Annie Lennox, Ringo Starr og Elton John, der alle mindedes gruppens karriere og fortalte om den mystiske Erin Grace.\n_START_SECTION_\nPrivatliv\n_START_PARAGRAPH_\nDave Stewart har v\xc3\xa6ret gift tre gange. F\xc3\xb8rste gang 1973-1977, og anden gang 1987-1996, hvor han var gift med Siobhan Fahey. Parret fik b\xc3\xb8rnene Sam og Django. I 2001 giftede han sig for tredje gang, denne gang med den hollandske fotograf Anoushka Fisz, med hvem han har to d\xc3\xb8tre Kaya og Indya. Siden 2004 har familien boet i Hollywood, s\xc3\xa5 Stewart kunne f\xc3\xa5 bedre betingelser for at arbejde med sin filmmusik.'